[{"text_idx": "#000000", "text": "Gyda chanolfan gelfyddydau ac arloesi Pontio ym Mangor ar fin agor a'i rhaglen ddigwyddiadau'n cael ei chyhoeddi'r wythnos hon, fe ofynnon ni i'r actores Maureen Rhys fynd ar daith dywys o'r ganolfan newydd i gael sbec ar ein rhan."}, {"text_idx": "#000001", "text": "Fel yr actores gyntaf i berfformio drama ar lwyfan yr hen Theatr Gwynedd ym Mangor gyda'i gw\u0302r, John Ogwen, ac a wnaeth ei throedio lawer gwaith wedyn dros y blynyddoedd, mae ganddi atgofion cynnes o'r theatr a gaeodd yn 2008; ydy ei theimladau yr un mor gynnes tuag at y ganolfan newydd mae ardal Bangor wedi bod yn aros cyhyd amdani?"}, {"text_idx": "#000002", "text": "Y tro cynta' ddes i yma ychydig fisoedd yn o\u0302l mi ddaethon ni efo het galed a sgidiau arbennig. Doeddwn i ddim yn gwybod sut y buaswn i'n teimlo achos mi roeddwn i wedi bod mor hapus yn Theatr Gwynedd ac wedi perfformio lot yno a dod i adnabod y bobl a'r staff."}, {"text_idx": "#000003", "text": "Roedd 'na staff arbennig yn Theatr Gwynedd, ond mae'r staff yma yn Pontio hefyd yn arbennig ac wedi rhoi cymaint o groeso - ac maen nhw wedi bod mor urddasol trwy bob dim sydd wedi digwydd."}, {"text_idx": "#000004", "text": "Ond mae cael dod yma heddiw a'r lle bron yn orffenedig, wel, teimlad braf sy' na wrth ddod i mewn i'r lle."}, {"text_idx": "#000006", "text": "Disgrifiad o\u2019r llun, Mae Pontio'n cynnig teithiau tywys i'r cyhoedd ym mis Tachwedd cyn agor fis Rhagfyr"}, {"text_idx": "#000007", "text": "Dydi o ddim yn lle posh. Dwi'n meddwl y buaswn i'n teimlo reit annifyr yn dod i rywle posh a theimlo fod yn rhaid gwisgo dillad dydd Sul i ddod yma! Ond dydi hi ddim felly yma o gwbl."}, {"text_idx": "#000008", "text": "Mae 'na le i gael coffi, brechdan neu fwyd poeth yma, a bar hefyd."}, {"text_idx": "#000009", "text": "Ac wedyn, mynd i mewn i'r theatr; wel, mae'n lle braf, braf, a lliwiau moethus ynddi. Mae sia\u0302p y theatr yn gwneud ichi deimlo'ch bod chi mewn ryw awyrgylch, ond nid awyrgylch ffals, gneud."}, {"text_idx": "#000011", "text": "Mae'r seddi yn lliw cyfoethog, cynhesol, ac mae 'na deimlad braf yno efo'r pren ar y muriau - sydd yn bren Cymreig fel y cawson ni wybod heddiw."}, {"text_idx": "#000014", "text": "Dwi ddim yn gwybod a fydda i'n actio eto, ond mi faswn i'n licio cael gwneud yma. Mi fuaswn i'n licio rhoi tro arni achos dwi'n siw\u0302r y basa hi'n braf iawn, iawn. Mi fedrwch chi weld ei bod yn llwyfan braf i berfformio arno."}, {"text_idx": "#000015", "text": "Mae hi'n fwy nag oedd Theatr Gwynedd ac eto mae 'na naws yma ac maen nhw'n medru gwneud y llwyfan yn llai neu'n fwy yn o\u0302l y gofyn."}, {"text_idx": "#000018", "text": "Ydi mae theatr yn bwysig, ond mae cael pictiwrs yma ar waha\u0302n yn hollbwysig. Ac mi fyddan nhw'n gwerthu popcorn! Mae'r sinema dwi'n meddwl o bwysigrwydd mawr, mawr."}, {"text_idx": "#000019", "text": "Disgrifiad o\u2019r llun, Mae bwyty Gorad ar y llawr cyntaf agored yn un o dri lle bwyta yn Pontio"}, {"text_idx": "#000020", "text": "Ac fel pensiynwraig dwi'n falch o glywed y byddan nhw'n dangos ffilmiau yn y p'nawn a mae'n debyg y bydd rheiny'n cael eu targedu at bobl fy oed i felly mae hynny'n beth braf, yn enwedig yn y gaeaf."}, {"text_idx": "#000021", "text": "Pan oedd y lle'n rwbal, roedd y ffaith fod yr adeilad ar y stryd yn anfantais ond erbyn hyn mae'r lleoliad o fantais."}, {"text_idx": "#000023", "text": "Disgrifiad o\u2019r llun, Mae'r drysau ar lawr uchaf Pontio yn arwain allan at deras Prifysgol Bangor"}, {"text_idx": "#000025", "text": "Mae'n lle i gynnal cynadleddau mawr hefyd. Mae'n lle i bawb - mae'n rhaid i bobl sylweddoli hynny dwi'n meddwl. Mae fyny i bawb ddod yma rw\u0302an. Dowch i mewn unwaith o leia!"}, {"text_idx": "#000026", "text": "Ac rydw i'n falch y bydd y bobl sydd wedi bod yn gysylltiedig a\u0302 Theatr Gwynedd yn cael eu cydnabod yma; pobl fel John Gwilym Jones, Wilfred Lloyd Roberts a Graham Laker, Sais a ddysgodd Gymraeg a dewis aros yma a chyfarwyddo i gyd drwy gyfrwng y Gymraeg."}, {"text_idx": "#000027", "text": "Roeddwn i'n un oedd yn teimlo yn ofnadwy pan aeth Theatr Gwynedd. Yn teimlo dros bobl, teimlo'n gyffredinol nad oedd na ddim byd ar o\u0302l ym Mangor, dim lle i weld ffilm na dim, a'i bod hi'n dlawd iawn arnon ni - wel tydan ni ddim yn dlawd dim mwy."}, {"text_idx": "#000029", "text": "Pontio ar fin agor ym Mangor"}, {"text_idx": "#000039", "text": "Pum munud gyda'r actores Nia Gandhi"}]